‘ATKV is jou Afrikaanse kultuurtuiste’Deidre le Hanie, die nuwe besturende direkteur van die ATKV. Foto: ATKV/Verskaf. Lesers het Dinsdag skerp gereageer op Maroela Media se berig oor die ATKV se nuwe strategiese fokus en die nuwe rigting wat die organisasie wil inslaan. Lees Deidre le Hanie, die nuwe besturende direkteur van die ATKV, se kommentaar op lesers se navrae en kommentaar: Die Afrikaanse Taal- en Kultuurvereniging (ATKV) se hoofbesigheid is, soos die naam sê, Afrikaanse taal en kultuur. Die organisasie is vir die laaste 87 jaar ’n kultuurtuiste vir Afrikaans. Die ATKV is ook ’n inklusiewe organisasie en glo dat die diverse Afrikaanse gemeenskap in Suid-Afrika baie het om by te dra tot ’n Suid-Afrika wat op alle vlakke suksesvol is. Met die Afrikaans Plus-inisiatief glo Deidre Le Hanie, nuwe besturende direkteur van die ATKV, dat die organisasie Afrikaans nog verder kan uitbou deur die bevordering daarvan in ‘n meertaligheidskonteks. “Afrikaans Plus is ‘n omskrywing wat die aandag vestig op die wesenlike rol wat Afrikaans in ons land speel. Afrikaans se bydrae in ons land is gevestig en ons het nou meer geleenthede om dit verder uit te bou. Dit is daarom ook belangrik vir Afrikaanssprekendes om ander Suid-Afrikaanse landgenote se tale aan te leer. Ons kan net daarby baat om mekaar beter te verstaan.” Die 11 amptelike tale in Suid-Afrika word deur die ATKV as een van ons belangrikste bates beskou. Die eerste doelwit van die ATKV ten opsigte van taal, is dat die status van al die inheemse tale behou en uitgebou moet word. Dit sluit Afrikaans pertinent in, maar sluit geen van die ander inheemse tale uit nie. Afrikaans is die derde grootste taal in Suid-Afrika. Trouens, daar is 602 000 swart Afrikaanse moedertaalsprekers. Die inklusiewe aard van die ATKV se projekte bou reeds jare lank brûe. Dink maar aan ATKV-Applous. Altesaam 15 700 deelnemers betree jaarliks die verhoog tydens die koorkompetisie en sing nie net in Afrikaans en Engels nie, maar moet ook ’n koorwerk in ’n Afrikataal lewer. Die ATKV-Talethon tydens die ATKV/UJ se meertaligheidsnaweek toets nie net leerders se spelvermoë in Afrikaans nie, maar ook in ander Afrikatale. Die ATKV glo in vennootskappe en belê graag in dit waarvoor die ATKV staan. Groter begrip vir mekaar se eiegoed en kulture sal noodwendig lei tot ’n beter Suid-Afrika. Taal en kultuur word deur die ATKV beskou as van die belangrikste instrumente om Suid-Afrikaners mekaar beter te laat verstaan. “Deur trots Afrikaans en trots Suid-Afrikaans te wees, reik die ATKV graag uit na almal wat hiervan deel wil wees,” sê Le Hanie. “Die ATKV se strategieë en suksesse is welbekend. Die inklusiewe aard daarvan, goeie begrip en die volhoubaarheid van taal- en kultuurprojekte is deurslaggewend en maak reeds 87 jaar lank ’n verskil en ons wil hê dat ons wonderlike werk nog lank in die toekoms sal eggo.”